Narodna skupština
20131031

Evo, Zaharije je pokazao kako može za tri minuta da postavi pitanje svima. Prvo bih hteo da kažem da je danas prisutno, mislim 13 članova Vlade od 21 i mislim da je to veoma značajan broj, imajući u vidu neku praksu u ranijem periodu. (Janko Veselinović, s mesta: Pola godine vas nije bilo.) To nije do nas. Vi znate koliko ja volim da dolazim u Skupštinu. Prema tome, ako imate takve želje, kad god mi se obratite, ja ću doći. Apsolutno ne bežim od toga i stvarno mislim da to nije nikakav problem, sa naše strane. Čuo sam da će biti izmene Poslovnika, da će biti možda više puta mesečno, dva puta ili tako nešto. Apsolutno smo za i podržavamo. Uostalom, suština političke borbe jeste polemika, iznošenje različitih stavova i ovo je najbolje mesto, sa izabranim predstavnicima naroda. Kada je reč o onome što je gospodin Trnavčević pitao, vezano za hapšenja, svakako da se mora voditi računa o dostojanstvu ljudi. Niko nije kriv dok se ne dokaže da je kriv. Nažalost, u našoj praksi je bilo drugačijih slučajeva.